钦定古今图书集成/明伦汇编/官常典/第543卷 > 《淮阴侯不反论》明·王世贞
## 钦定古今图书集成/明伦汇编/官常典/第543卷 > 《淮阴侯不反论》明·王世贞

“信之不反于楚，天下知之；其不反于关中，天下不知
之。天下能惜其功，而不能辩其不反，何也？信之罪，独
有请假王及期，固陵来缓，非纯臣之节耳。其不反何
从知之？”曰：“以信及《陈豨传》知之。夫信尝再为大将，又
再为王，其部曲何限。”乃舍而与陈豨谋。豨其时以别
将将卒五百人从宛胊至霸上，以游击将军印代破
臧荼于信，非素所拊揗士太夫也，信遽而托以心腹，
豨遽受托以反，不可解一也；豨之监代、赵兵，自喜下
宾客，蕲得侠名耳。周昌忌而言于高帝，覆案之，急始
与外国通，又召之，急始反。豨初固未反也，乃遽与信
谋，其不可解二也。信，智士也，如必与豨谋，必屏人，必
耳语，何由使舍人知之，其不可解三也。信既通豨，必
多置人走关东西道高帝动静，豨胜败俱知之，不应
为女子所绐，入而落其手，其不可解四也。信不反，卒
以反族等之英布，而乐悦之封，得世同于《贲》赫，可慨
也夫！